**УТВЪРДИЛ:**



**МИНИСТЕРСТВО НА ОКОЛНАТА СРЕДА И ВОДИТЕ**

**Главна дирекция „Оперативна програма „Околна среда“**

Европейски фонд за регионално развитие

**словия ЗА КАНДИДАТСТВАНЕ**

по процедура чрез директно предоставяне на

безвъзмездна финансова помощ

**BG16FFPR002-3.004**

**„Изпълнение на мярка 4 от Националната рамка за приоритетни действия за НАТУРА 2000“**

по приоритет 3 „Биологично разнообразие ”

на Програма „Околна среда“ 2021-2027 г.

**1. Наименование на програмата:**

Програма „Околна среда“ 2021 – 2027 г. (ПОС 2021-2027 г.)

**2. Номер и наименование на приоритета и специфичната цел:**

Приоритет 3 „Биологично разнообразие“

Специфична цел RSO 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“

**3. Наименование на процедурата:**

BG16FFPR002-3.004 „Изпълнение на мярка 4 от Националната рамка за приоритетни действия за НАТУРА 2000“

**4. Измерения по кодове:**

Област на интервенция – 078

Форма на финансиране – 001

Териториален механизъм ЕФСУ – 033

Равенство между половете ЕФСУ - 003

Стопанска дейност – 24

**5. Териториален обхват:**

Шестте региона за планиране от ниво NUTS2 – Североизточен, Северен централен, Северозападен, Югоизточен, Южен централен, Югозападен.

**6. Цели на предоставяната безвъзмездна финансова помощ по процедурата и очаквани резултати:**

Целта на процедурата е да подпомогне ефективната работа на органите за управление на защитените зони от мрежата Натура 2000, като се осигурят необходимите техника, софтуер и оборудване съгласно предварително направените анализи на нуждите – национален орган, който съгласно Закона за биологичното разнообразие е министърът на околната среда и водите чрез дирекция „Национална служба за защита на природата“ в МОСВ и 19 регионални органа – директорите на регионални инспекции по околната среда и водите - за защитените зони и части от тях, попадащи в териториалния обхват на дейност на съответната РИОСВ, директорът на Басейнова дирекция „Черноморски район“ - за защитените зони и частите от защитени зони, попадащи в морските пространства на Република България, и 3те директора на дирекции на националните паркове - за защитените зони на териториите на националните паркове по Закона за защитените територии.

В допълнение ще се подпомогне реформата, заложена в Националния план за възстановяване и устойчивост на България, свързана с управлението на екологичната мрежа.

**Очакваните резултати** от изпълнението на дейностите по процедурата са:

- Осигурени техника, материали и оборудване за ефективно функциониране на органите за управление на защитените зони от мрежата Натура 2000;

- Изпълнени дейности от Мярка 4 от НРПД – „Прилагане на управленски подход в защитените зони от мрежата НАТУРА 2000“. Мярката включва осигуряване работата на екипите от експерти на национално и регионално ниво чрез закупуване на оборудване, вкл. компютри, автомобили, специализирано оборудване за теренна работа и др. и на софтуери, необходими за работата на екипите, в т.ч. ГИС приложения.

**7. Индикатори(показатели)[[1]](#footnote-1):**

**Индикатор за резултат:**

1. Функционално обезпечени служители, назначени в органите за управление – бр.

- За региона в преход (ЮЗРП) – бр.

- За по-слабо развити региони (ЮЦРП, ЮИРП, СИРП, СЦРП, СЗРП) – бр.

*Във формуляра за кандидатстване като базова стойност на индикаторите се посочва „0“, а за целева – броя служители, назначени във всички органи за управление на мрежата „Натура 2000“ – национален и регионални, които ще бъдат функционално обезпечени в резултат от проекта.*

**Индикатори за краен продукт:**

1. Оборудвани работни станции – бр.

- За региона в преход (ЮЗРП) – бр.

- За по-слабо развити региони (ЮЦРП, ЮИРП, СИРП, СЦРП, СЗРП) – бр.

За отделна „работна станция“ кандидатът следва да опише в документа по т. 24.6 от настоящите условия за кандидатстване оборудването/техниката/инвентара, които са планирани за всеки един служител.

2. Оборудвани органи за управление – бр.

- За региона в преход (ЮЗРП) – бр.

- За по-слабо развити региони (ЮЦРП, ЮИРП, СИРП, СЦРП, СЗРП) – бр.

За отделен „оборудван орган за управление“ кандидатът следва да опише в документа по т. 24.6 от настоящите условия за кандидатстване оборудването/техниката/инвентара, който се планира за всеки отделен орган, без да включва повторно обезпечаването на работните станции в него, предвид факта, че същите са посочени в индикатор „оборудвани работни станции“. В „оборудвания орган“ се включват и специализираното оборудване за теренна работа .

3. Доставени превозни средства – бр.

- За региона в преход (ЮЗРП) – бр.

- За по-слабо развити региони (ЮЦРП, ЮИРП, СИРП, СЦРП, СЗРП) – бр.

*Във формуляра за кандидатстване като базова стойност на индикаторите се посочва „0“, а за целева – броят, който ще бъде доставен/оборудван за нуждите на органите за управление на мрежата „Натура 2000“ – националния и регионалните.*

При неизпълнение на одобрените целеви стойности на индикаторите, съгласно чл. 70, ал. 1, т. 7 на ЗУСЕФСУ, финансовата подкрепа със средства от ЕФСУ може да бъде отменена изцяло или частично чрез извършване на финансова корекция.

**8. Общ размер на безвъзмездната финансова помощ по процедурата и разпределение по категория региони (ако е приложимо):**

Реализацията на дейностите по настоящата процедура се подпомага финансово от Европейския фонд за регионално развитие (ЕФРР) на Европейския съюз (ЕС) и с национални средства.

Общият размер на средствата, които могат да бъдат предоставени по процедурата чрез директно предоставяне на безвъзмездна финансова помощ, е до 4 500 000,00 лв. (четири милиона и петстотин хиляди лева), от които за региона в преход (ЮЗР) – до 1 575 000,00 лв. (един милион петстотин седемдесет и пет хиляди лева). Допустимо е при налични икономии на средствата, насочени към този регион, същите да бъдат пренасочвани към по-слаборазвитите региони, без изменение на условията за кандидатстване.

Посоченият общ размер на безвъзмездната финансова помощ по процедурата може да бъде увеличаван при наличие на финансов ресурс по приоритет „Биологично разнообразие“ без изменение на условията за кандидатстване.

**9.** **Минимален (ако е приложимо) и максимален размер на безвъзмездната финансова помощ за конкретен проект:**

По процедурата не е предвиден минимален размер БФП.

Максималният размер на проектно предложение е до 4 500 000 лв.

Максималният размер на допустимите разходи, за които може да бъде предоставена БФП за проектното предложение, включва всички допустими разходи за изпълнение на проекта, вкл. непреките разходи за организация и управление, за видимост, прозрачност и комуникация и за подготовка на документация за възлагане на обществени поръчки, съгласно изискванията на раздел 14 от *Условията за кандидатстване*.

Управляващият орган има право да увеличава одобрения в проектното предложение бюджет по реда на глава шеста от Условията за изпълнение по настоящата процедура.

Управляващият орган на ПОС 2021-2027 г. си запазва правото да не предостави изцяло посочената сума, в случай че проектното предложение не отговаря на изискванията на *Условията за кандидатстване*, както и в случай че предвидените за изпълнение дейности по проекта изискват по-малък финансов ресурс.

**10. Процент на съфинансиране[[2]](#footnote-2):**

Процентът на съфинансиране на БФП по процедурата за по-слабо развитите региони е както следва: средствата от ЕФРР са в размер на 85% и националното съфинансиране е в размер на 15%.

Процентът на съфинансиране на БФП по процедурата за региона в преход е както следва: средствата от ЕФРР са в размер на 70% и националното съфинансиране е в размер на 30%.

По процедурата могат да се предоставят до 100% от максималния размер на допустимите разходи.

**11. Допустими кандидати:**

**Допустим кандидат** по процедурата е Дирекция „Национална служба за защита на природата“, отдел „Натура 2000“ в МОСВ.

По силата на чл. 115а от Закона за биологичното разнообразие (ЗБР), орган за управление на мрежата „Натура 2000“ на национално ниво е министърът на околната среда и водите. Съгласно чл. 35, ал. 1, т. 3а от Устройствения правилник на Министерството на околната среда и водите, Дирекция „Национална служба за защита на природата“ подпомага министъра на околната среда и водите в изпълнение на правомощията му на орган за управление на мрежата „Натура 2000“ на национално ниво.

Предвид нормативната уредба, допустим кандидат по процедурата по смисъла на чл. 43, ал. 1 от ЗУСЕФСУ, посочен в Индикативната годишна работна програма за 2024 г., одобрена от Комитета за наблюдение на ПОС 2021-2027 г. на заседание, проведено на 12.03.2024 г., като конкретен бенефициент за изпълнение на посочените в т. 13 от настоящите условия за кандидатстване дейности, е Дирекция „Национална служба за защита на природата“ в МОСВ.

На етапа на подаване на проектното предложение кандидатът декларира, че проектът не е бил физически завършен или изцяло осъществен към датата на подаване на формуляра за кандидатстване, независимо дали всички свързани плащания са направени или не, както и че исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента.

**12. Допустими партньори (ако е приложимо):**

По настоящата процедура партньорство е недопустимо.

**13. Дейности, допустими за финансиране:**

Дейностите, предвидени за изпълнение в рамките на проектното предложение, следва да съответстват на принципа на ефективност, ефикасност и икономичност, да са с нестопански характер и да водят до постигането на целите на процедурата и на Приоритет „Биологично разнообразие“ на ПОС 2021-2027 г., да са в съответствие с принципа за „ненанасяне на значителни вреди[[3]](#footnote-3)“ и с принципите за равнопоставеност на жените и мъжете и осигуряване на равни възможности за всички.

Проектът следва да допринася за постигането на специфична цел „Подобряване на защитата и опазването на природата, биологичното разнообразие и еколого-съобразната инфраструктура, включително в градските райони, и намаляване на всички форми на замърсяване” на приоритет 3 „Биологично разнообразие“ на ПОС 2021-2027 г. и целите на процедурата. Приносът на проектното предложение за постигане на целите следва да се опише в секция „Основни данни“, поле „Цел/и на проектното предложение“ на формуляра за кандидатстване в ИСУН.

При стартиране на дейности преди издаване на ЗБФП, мерките за видимост, прозрачност и комуникация заложени в Дял IV, глава III „Видимост, прозрачност и комуникация“ на Регламент (ЕС) 2021/1060 следва да се изпълняват.

Допустими за финансиране са следните дейности, които кандидатът описва и обосновава в проектното предложение:

**13.1.** **Подготвителни дейности –** подготовка на проектното предложение, вкл. проучвания и изготвяне на аналитични документи, съгласувателни и координационни процедури, определяне на основни технически параметри по отношение на доставките (извън дейностите по подготовка на документации за обществени поръчки, които са част от дейността по т. 13.3), във връзка с подготовката на проекта.

**13.2. Осигуряване на техническо оборудване и закупуване на софтуер, необходими за изпълнение на функциите на органите по чл. 115а, и чл. 117а, ал. 1 от Закона за биологичното разнообразие** – кандидатът представя подробно и обосновано описание на техническото оборудване (вкл. стопански инвентар - офис обзавеждане, принтери, мултимедийни устройства и др.; компютърни конфигурации, преносими компютри, превозни средства; специализирано оборудване за работа на терен, дронове и др., както и друго оборудване), софтуер и лицензи, необходими за обезпечаване на работата на Националния орган и деветнадесетте регионални органа за управление на мрежата Натура 2000.

Съгласно НРПД индикативният обхват на мярка 4 „Прилагане на управленски подход в защитените зони от мрежата Натура 2000“ предвижда финансиране на органите за управление на защитените зони от мрежата Натура 2000. В т.3 от изброените допустими по мярката дейности е посочено „закупуване на оборудване и софтуер“.

В допълнение, финансовата обосновка към Закона за изменение и допълнение на Закона за биологичното разнообразие, (обн. ДВ бр. 88 от 20 октомври 2023 г.), одобрена от Министъра на финансите с писмо изх. № 04-15-313/14.10.2022 г., включва обезпечаване с техническо и материално оборудване на органите за управление на защитените зони от мрежата Натура 2000.

За установяване на конкретните нужди на органите за управление на мрежата Натура 2000, бенефициентът следва да извърши анализ на нуждите им като приложи единен подход към структурите на МОСВ по отношение на необходимото им оборудване, софтуер и лицензи. При разработването на НРПД, за осигуряване на работата на екипите от експерти на национално и регионално ниво за управление на мрежата Натура 2000 е изготвен 10-годишен план, предвиждащ всички необходими ресурси. Видно от НРПД, това включва и средства за закупуване на оборудване, вкл. компютри, автомобили, специализирано оборудване за теренна работа и др., както и за закупуване на софтуери, необходими за работата на екипите, в т.ч. ГИС приложения, които именно са допустими към настоящата дейност. Анализът се представя на етап кандидатстване (т. 24.6).

На етапа на кандидатстване следва да са обявени процедурите за обществени поръчки за всички дейности по проекта, предвидени за изпълнение от външен изпълнител, с изключение поръчките за доставка на хардуер и софтуер и на тези, предвидени в рамките на дейностите по т. 13.3. За поръчките, свързани с доставка на хардуер и софтуер по т. 13.2., кандидатът следва да представи решение за избор на изпълнител/и.

Преди подаване на проектното предложение, кандидатът трябва да предвиди необходимото време за изпълнение на задълженията, произтичащи от разпоредбата на чл. 7в, ал.2, т. 10 от Закона за електронното управление, като предостави за утвърждаване от министъра на електронното управление подготвеното си във финален вариант проектно предложение чрез Информационна система за извършване на предварителен, текущ и последващ контрол по целесъобразност в областта на електронното управление и използването на информационните и комуникационните технологии и Регистър на проектите (ИСБК). Информационната система e достъпна на адрес: <https://budgetcontrol.egov.bg>.

За тази цел, преди подаване на проектното предложение, кандидатът следва да потвърди официално с Министерство на електронното управление дали някоя от планираните дейности попада в обхвата на разпоредбата по чл. 7в, ал. 2, т. 10 от ЗЕУ чрез Регистъра на проектите на МЕУ.

Министърът на електронното управление или оправомощено от него лице утвърждава дейността като изпраща чрез Регистъра на проектите писмо до конкретния бенефициент. Писмото е част от документите, които се изискват от конкретния бенефициент при подаване на проектното предложение за оценка от УО.

Техническите спецификации за провеждане на обществени поръчки по дейност, включваща ИКТ, следва да бъдат разработени в съответствие с изискванията на чл. 58а от Закона за електронното управление.

Ако е приложимо и в случаите когато прогнозната стойност на обществената поръчка е по-голяма или равна на стойността по прага по чл. 20, ал. 4, т. 2 от Закона за обществените поръчки, кандидатът следва да представи и официално писмо от министъра на електронното управление или оправомощено от него лица за удостоверяването на съответствието на техническите спецификации по реда на чл. 58б от ЗЕУ, която се извършва чрез Регистъра на проектите поддържан от МЕУ.

Разписаните правила в тази връзка са налични на следния електронен адрес: <https://egov.government.bg/wps/portal/ministry-meu/home> в рубрика „Бюджетен и проектен контрол“.

**13.3.** **Организация и управление, видимост****,** **прозрачност и комуникация и подготовка на документации за възлагане на обществени поръчки**

**13.3.1. Организация и управление –** включва организиране и обезпечаване работата на екипа за управление на проекта (възнаграждения, осигуровки и командировъчни разходи), осигуряване на необходимите консумативи, материали и оборудване за администриране на проекта.

Всеки бенефициент е пряко отговорен за управлението на проекта и осигуряване качественото изпълнение на заложените дейности. Той следва да предвиди достатъчно механизми за взаимодействие между членовете на екипа за управление на проекта при изпълнение на задачите и отчитане на работата, с цел осигуряване на вътрешна оценка и контрол, както и за мониторинг на напредъка по проекта и предприемането на корективни мерки, при необходимост.

Членовете на екипа могат да бъдат вътрешни за организацията служители, както и външни експерти, на които е възложено изпълнение на дейностите по организация и управление по реда на ЗОП. Това следва да бъде изрично упоменато в проектното предложение.

Ръководителят на проекта не може да съвместява функциите на ръководител с тези на член на екипа за управление на проекта. Ръководителят на бенефициента не може да взема участие в управлението на проекта.

Кандидатът следва да осигури ясна организационна структура за управление на проекта, в която са включени ръководител на проекта и членове с посочени задачи и изисквания за необходимата квалификация и отговорности на всеки отделен член. Членовете на екипа за управление следва да покриват функции като подготовка на документите, необходими за извършване на плащания и за верификация на разходите, мониторинг и докладване, изпълнение на мерки за видимост, прозрачност и комуникация, съхранение на документите по проекта, както и функции по координация на дейностите по проекта. Членове на екипа за управление могат да съвместяват различни функции, с изключение на такива, при които едната от съвместяваните позиции е с контролни функции спрямо другата.

Предвидената организационна структура следва да гарантира разделение на функциите в екипа, като не е допустимо смесване и припокриване на функциите и задачите, както между отделните членове в екипа за управление, така и с външни изпълнители по проекта.

**13.3.2. Видимост, прозрачност и комуникация**

Дейностите за видимост, прозрачност и комуникация трябва да отговарят на условията и изискванията, описани в Дял IV, глава III „Видимост, прозрачност и комуникация“ на Регламент (ЕС) 2021/1060. В тази връзка, конкретният бенефициент има задължение при дейностите за комуникация, видимост и прозрачност да указва произхода на финансирането чрез поставяне на емблемата на ЕС в съответствие с посочените технически характеристики съгласно чл. 47 и Приложение IX от Регламент (ЕС) 2021/1060, налични на следния линк: <https://ec.europa.eu/regional_policy/en/information/logos_downloadcenter/>. Оперативни насоки за използване на логото на ЕС за периода 2021-2027 г. могат да бъдат намерени на: <https://ec.europa.eu/info/sites/default/files/eu-emblem-rules_en.pdf>. Логото на Програма „Околна среда“ 2021-2027 г. и примерна бланка могат да бъдат изтеглени от следния линк: <https://www.eufunds.bg/bg/opos/term/414>.

При изпълнение на дейностите за видимост, прозрачност и комуникация съгласно чл. 50 от Регламент (ЕС) 2021/1060 конкретният бенефициент следва:

- да публикува на уебсайта си, и на сайтове в социални медии, кратко описание на проекта, пропорционално на равнището на подкрепата, неговите цели и резултати, като откроява финансовата подкрепа от Съюза;

- да включва по видим начин текст, подчертаващ подкрепата от Съюза, в документите и комуникационните материали, свързани с изпълнението на проекта и предназначени за обществеността или за участниците;

- да поставя устойчиви табели или табла, ясно видими за обществеността, на които се откроява емблемата на Съюза в съответствие с техническите характеристики, посочени в приложение IX, веднага щом започне физическото изпълнение на проекта, включващи физически инвестиции, или инсталирането на закупеното оборудване, с общ размер на разходите над 500 000 евро.

- постави на място видимо за обществеността на поне един плакат с минимален размер А3 или еквивалентен електронен дисплей с информация за операцията, подчертаваща подкрепата от фондовете.

Кандидатът трябва да опише в проектното си предложение в секция „План за изпълнение / Дейности по проекта“ дейностите за видимост, прозрачност и комуникация, които да популяризират приноса на ЕС и на програмата.

Следва да се има предвид, че Управляващият орган на ПОС 2021-2027 г. не съгласува мер-ките за видимост, прозрачност и комуникация по време на изпълнението на проекта, а единствено следи за тяхното прилагане.

Съгласно чл. 49, пар. 6 от Регламент (ЕС) 2021/1060, във връзка с чл. 22, ал. 2 и 3 от условията за изпълнение, бенефициентите предоставят при поискване на институциите, органите, службите и агенциите на ЕС материалите за осигуряване на комуникация и видимост, като предоставят на ЕС безвъзмезден, неизключителен и неотменим лиценз за използването на тези материали и всички вече съществуващи права, свързани с тях, съгласно приложение IX от същия Регламент.

**ВАЖНО!** Дейностите за видимост, прозрачност и комуникация са задължителни за включване в проектното предложение.

**13.3.3. Подготовка на документации за възлагане на обществени поръчки**

Дейностите за подготовка на документации за обществени поръчки, независимо от това дали се реализират преди издаването на ЗБФП, се включват към дейност „Организация и управление, мерки за видимост, прозрачност и комуникация и подготовка на документации за възлагане на обществени поръчки“ и съответно разходът се отнася към бюджетен ред „Непреки разходи“, за които се прилага съответният процент съгласно Методологията за опростени разходи (<https://www.eufunds.bg/bg/opos/node/925>).

**13.4.** **Постигане на съответствие с екологичното законодателство**

Предвид факта, че по процедурата не се подкрепя изграждане на инфраструктура, и/или резултатите и активите, които се придобиват в резултат от изпълнението на дейностите, са с очаквана продължителност (жизнен цикъл) по-малка от 5 години и/или са превозни средства, за които съгласно получени указания на ЕК не се изисква доказване на климатична устойчивост, разпоредбите на чл. 73, пар. 2, буква „й“ от Регламент (ЕС) 2021/1060 не са приложими за проектното предложение.

Във връзка с прилагането на принципа за ненанасяне на значителни вреди, при подкрепата на дейности, свързани със закупуване на превозни средства по процедурата, кандидатът следва да предвиди и осигури най-високия приложим наличен европейски стандарт за ниво на отделени вредни емисии.

На етапа на кандидатстване следва да се представи решение на компетентния орган по реда на чл. 31 от ЗБР и Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони.

**13.5.** **Видове недопустими дейности**

- дейности за одит на проекта;

- всякакви дейности от търговски и/или друг характер, генериращи печалба за кандидата и/или партньорите;

- дейности, извършени в нарушение на правилата за държавни помощи;

- дейности за закупуване на активи - втора употреба;

- дейности извън обхвата на процедурата и такива, непопадащи в обхвата на Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060;

- дейности, за изпълнението на които вече е било предоставено финансиране със средства от Европейските фондове при споделено управление (ЕФСУ) или чрез други фондове и инструменти на Европейския съюз, както и с други публични средства, различни от тези на бенефициента.

- дейности, свързани с експлоатационни разходи.

Управляващият орган има правото в процеса на оценка да отстрани недопустими дейности, както и дейности, които са свързани с недопустими разходи.

**14. Категории разходи, допустими за финансиране**[[4]](#footnote-4)**:**

При предоставяне на безвъзмездна финансова помощ по настоящата процедура ще бъдат взети под внимание само допустимите разходи съгласно изискванията на Глава пета „Финансово управление и контрол“ от ЗУСЕФСУ и действащите подзаконови нормативни актове на Министерския съвет, които не противоречат на Закона, разпоредбите на Регламент № 2021/1060, Регламент № 2021/1058, Регламент № 2018/1046 и приложимото национално законодателство за финансовата рамка 2021 – 2027 г., детайлно описани по-долу.

Бюджетът във Формуляра за кандидатстване представлява както предварителна оценка на очакваните разходи, така и максимален размер на допустимите разходи и трябва точно да отговаря на стойността, посочена в проекта. Стойността на допустимите разходи трябва да се основава на европейското и българското законодателство, да се базира на нормативно определени размери или на реални пазарни цени и да е в съответствие с предвижданите за финансиране дейности.

**14.1. Нормативна уредба**

Разходите, допустими за финансиране в рамките на настоящата процедура чрез директно предоставяне на безвъзмездна финансова помощ, трябва да отговарят на разпоредбите на:

- Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика;

- Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012;

- ЗУСЕФСУ;

- ПМС № 86/01.06.2023 г. за определяне на национални правила за допустимост на разходите по програмите, финансирани от европейските фондове при споделено управление, за програмен период 2021 – 2027 г.;

- Постановление № 23 на Министерския съвет от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021-2027 г. (ПМС № 23/2023 г.);

- Наредба № H-5 от 29 декември 2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите;

- Закон за обществените поръчки и подзаконовите нормативни актове по прилагането му.

**14.2. Общи условия за допустимост на разходите по процедурата**

Бюджетът на проектното предложение трябва да съдържа както разходи, които кандидатът смята да извърши след одобрението на проектното предложение, така и такива, които вече е направил преди подаването му във връзка с изпълнението на дейности по проекта, които са извършени в срока на допустимост на разходите и които не са финансирани със средства от ЕФСУ или чрез други инструменти на ЕС, както и с други публични средства, различни от тези на бенефициента при съобразяване на чл. 64 от Регламент (ЕС) 2021/1060.

Разходите по процедурата се считат за допустими, ако са налице условията за допустимост на разходите, определени в чл. 57, ал. 1 от ЗУСЕФСУ.

Допустимите разходи следва да се отнасят за дейности, попадащи в обхвата на подкрепата, оказвана от ЕФРР, в съответствие с описаното в Регламент (ЕС) 2021/1058 и да са извършени по отношение на дейности, допустими за финансиране по настоящата процедура. Съгласно Регламент (ЕС) 2021/1060, за да са допустими за финансиране, разходите трябва да са платени от бенефициента между 1 януари 2021 г. и 31 декември 2029 г.

По отношение на разходите, за които в нормативната уредба и настоящите условия за кандидатстване са предвидени ограничения в размера/стойността им, допустима за финансиране е частта от съответния разход до размера на ограниченията, съответно до определената стойност. Процентните ограничения се прилагат както за определяне на размера на допустимите разходи за финансиране по бюджета на етап оценка, така и върху реално извършените, разплатени, верифицирани и сертифицирани разходи при реалното изпълнение на проекта.

По отношение на непреките разходи по проекта (които включват разходите за организация и управление на проекта, за видимост, прозрачност и комуникация и за разработване на тръжни процедури), независимо дали организацията и управлението се възлагат изцяло на външен за бенефициента изпълнител или екипът за управление на проекта е сформиран единствено от служители на бенефициента (или е смесен – служители на бенефициента и външни за него лица, избрани в съответствие с националното законодателство), БФП се предоставя само под формата по чл. 55, ал. 1, т. 4 от ЗУСЕФСУ (финансиране с единна ставка, определено чрез прилагане на процент към една или няколко определени категории разходи).

В рамките на настоящата процедура единната ставка по чл. 55, ал. 1, т. 4 от ЗУСЕФСУ е в процентни ограничения, посочени в утвърдената Методология за определяне на размерите на единна ставка за финансиране на дейности за организация и управление на проекти (Методологията за опростени разходи, достъпна на <https://www.eufunds.bg/bg/opos/node/925>) и посочено в т. 14.3. от настоящите Условия за кандидатстване.

Използването на единна ставка по чл. 55, ал. 1, т. 4 от ЗУСЕФСУ не освобождава бенефициента и партньора от задълженията им при изпълнението на всички дейности, включени в проекта, да спазват приложимото европейско и национално законодателство.

**14.3. Предвидени ограничения в размера/стойността на определени категории разходи**

**14.3.1.** За подготвителните дейности максималните разходи са ограничени в размер до 2% от общите допустими разходи.

**14.3.2.** Непреките разходи, включват разходите за организация и управление, за видимост, прозрачност и комуникация и за подготовка на документация за възлагане на обществени поръчки, като стойността на тези разходи съгласно Методологията за опростени разходи за проекти със стойност на БФП от 1 000 001 до 2 500 000 лв. е 9% и от 2 500 001 до 7 000 000 лв. е 4% от допустимите преки разходи по проекта. Процентът на единната ставка се прилага към допустимите преки разходи по проекта, финансирани от БФП. Кандидатът следва да посочи приложимия процент на единната ставка за непреките разходи съгласно Методиката и в зависимост от БФП на проекта, като стойността им в бюджета се изчислява спрямо този процент и не е допустимо изчисляването на сумата за категорията непреки разходи с различен процент от заложения в Методиката.

Кандидатът следва да има предвид, че процентните ограничения се налагат върху реално извършените и разплатени допустими разходи. Размерът на дължимите непреки разходи по формата по чл. 55, ал. 1, т. 4 от ЗУСЕФСУ се изчислява след налагане на определената в ЗБФП ставка към верифицираните преки разходи за съответното искане за плащане при спазване на условието по чл. 51, ал. 4 от Условията за изпълнение.

* 1. **Допустими за финансиране категории разходи**

**I. РАЗХОДИ ЗА МАТЕРИАЛНИ АКТИВИ**

**-** Закупуване/доставка на техническо оборудване.

**ІI. РАЗХОДИ ЗА МАТЕРИАЛИ**

**-** Разходи за материали.

**ІІI. РАЗХОДИ ЗА НЕМАТЕРИАЛНИ АКТИВИ**

- Разходи за закупуване на софтуери и лицензи.

**IV. РАЗХОДИ ЗА УСЛУГИ**

- Разходи за услуги, вкл. разходи за гаранционна поддръжка на техниката и оборудването в рамките на физическото изпълнение на дейностите по проекта.

**V. РАЗХОДИ ЗА ПЕРСОНАЛ**

- Разходи за персонал – включват се разходите за екип за подготовка на проектното предложение.

**VI. РАЗХОДИ ЗА ТАКСИ**

- Разходи за такси.

**VII. НЕПРЕКИ РАЗХОДИ**

- Разходи за организация и управление, комуникация и видимост и разработване на документации за възлагане на обществени поръчки по реда на ЗОП. Сумата на допустимите непреки разходи следва да бъде изчислена, като към сбора на всички допустими преки разходи бъде приложен приложимият процент на единна ставка в съответствие с Методологията за опростени разходи.

**ДДС е допустим разход** по процедурата по процедурата, в случай че се отнася за допустими дейности и не е възстановим. Съгласно разпоредбите на § 3 от ПЗР на ПМС № 86 /01.06.2023 г. „възстановим данък върху добавената стойност“ е сумата на платения данък върху добавената стойност, която регистрирано по реда на Закона за данък върху добавената стойност лице има право да приспадне от задълженията си по Закона за данък върху добавената стойност, включително когато, като е имало това право, не го е упражнило по реда на закона. По процедурата се прилагат и Указанията на министъра на финансите – Приложение № 5 към условията за изпълнение.

Конкретните указания за попълването на секция „Бюджет“ на Формуляра за кандидатстване в ИСУН са представени в Приложение № 2 *„**Указания за попълване на формуляр за кандидатстване и подаване на проект по процедура „Изпълнение на мярка 4 от Националната рамка за приоритетни действия за НАТУРА 2000“ чрез системата ИСУН“* към условията за кандидатстване.

* 1. **Недопустими разходи**

– разходи, свързани с изпълнението на недопустими дейности по процедурата;

– разходи за одит;

– разходи, извършени в нарушение на правилата за държавни помощи;

– разходи за последваща експлоатация и поддръжка, с изключение на гаранционното обслужване, осъществено в периода на физическо изпълнение на проекта, на придобитата техника и оборудване;

– разходи, надхвърлящи нормативно определени максимални размери, както и разходи, надхвърлящи процентните ограничения и/или максималната стойност за тях, включена в условията за кандидатстване;

– глоби, финансови санкции и разходи за разрешаване на спорове;

– комисиони и загуби от курсови разлики при обмяна на чужда валута;

– ДДС върху недопустими дейности или възстановим ДДС;

– закупуване на дълготрайни материални активи – втора употреба;

– разходите за гаранции, осигурени от банка или от друга финансова институция;

– лихви по дългове, с изключение на свързани с БФП, предоставени под формата на лихвени субсидии или субсидии за гаранционни такси;

– разходи за финансиране на операции, които към момента на избирането им за финансиране от ЕФСУ са били физически завършени или изцяло осъществени преди подаването на проектното предложение за финансиране по програмата от страна на бенефициента, независимо дали всички свързани плащания са направени от бенефициента или не (съгласно чл. 63, параграф 6 от Регламент (ЕС) № 2021/1060 );

– разходи, които вече са финансирани със средства от ЕФСУ или чрез други фондове или инструменти на Европейския съюз, както и с други публични средства, различни от тези на бенефициента;

– разходи за дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060.

Недопустими за финансиране разходи, неправомерно одобрени и платени от бенефициента, остават за негова сметка и не подлежат на възстановяване.

* 1. **Анализ относно остойностяването на дейностите, включени в проектното предложение** (по образец, Приложение № 1 към условията за кандидатстване).

Анализът на остойностяването се изготвя като самостоятелен документ съгласно образеца към условията за кандидатстване, като в него се обосновава как е остойностена всяка една от дейностите, вкл. дейностите, свързани с подготовката на проекта, при съобразяване на изискванията в условията за изпълнение. По отношение разходите за екипа за подготовка на проекта в анализа следва да се обоснове тяхната стойност съобразно броя на ангажираните експерти, заплащането на часова ставка и времето за изпълнение на дейностите по подготовка.

За дейностите по организация и управление, както и тези по видимост, прозрачност и комуникация, и подготовка на документации за възлагане на обществени поръчки/процедури за избор на изпълнители, които влизат в състава на непреките разходи, анализ не се представя. С цел определяне на общата стойност на проектното предложение в Приложение № 1 към условията за кандидатстване се попълват само процентът и стойността на непреките разходи.

В анализа се посочва въз основа на какви документи, други анализи или проучвания са остойностени дейностите и/или каква информация/ минимални технически и/или функционални характеристики, данни/ показатели/ оферти/ извлечение от каталог на производители/доставчици, информация за вече сключени и изпълнени договори със сходни параметри и предмет, пазарни консултации по смисъла на Закона за обществените поръчки (ЗОП), пазарни проучвания и/или проучване в интернет, досегашен опит, калкулативен метод и др. са ползвани при остойностяването и др. (за целите на определяне стойността на дадена дейност е необходимо сравнение на базата на минимум два източника). При позоваване на вече сключени договори с избран/и изпълнител/и на дейности, предмет на проектното предложение, с което се кандидатства, към анализа на остойностяването се прилага копие/я на тези договори или, ако са публично достъпни, се посочва активен линк към тях, като бенефициентът представя в анализа на остойностяването по какъв начин е определена прогнозна стойност на поръчката. Това не освобождава бенефициента от задължението за представяне на анализ на остойностяването за предоставяне на сравнителни данни от минимум две оферти или два други източника, за да докаже как е определена прогнозната стойност на поръчката. При позоваване на оферти се прилагат самите оферти, при позоваване на извлечение от каталог на производители/доставчици се прилагат извлеченията от каталога или се посочват съответните линкове към продукта. При доказване на стойността на отделна дейност единствено чрез оферти, се изисква същите да са представени от субекти, чийто предмет на дейност е сходен с предмета на представената от кандидата оферта. Това се доказва с референция за изпълнена подобна услуга, извлечение от договор със сходен предмет или публично достъпна информация – интернет сайт с посочени основни дейности на организацията и изпълнени услуги.

В случаите, в които остойностяването е извършено единствено на базата на оферти, се представят минимум две независими оферти, които са една с друга–съпоставими-с подобни технически параметри или естество на услугата.

- „Независими оферти“ са оферти, подадени от лица, които не се намират в следната свързаност помежду си или спрямо кандидата:

а) лица, едното от които участва в управлението на дружеството на другото;

б) съдружници;

в) лица, които съвместно контролират пряко трето лице;

г) лица, които участват пряко в управлението или капитала на друго лице, поради което между тях могат да се уговарят условия, различни от обичайните;

д) едното лице притежава повече от половината от броя на гласовете в общото събрание на другото лице;

е) лицата, чиято дейност се контролира пряко или косвено от трето лице – физическо или юридическо;

ж) лицата, едното от които е търговски представител на другото.“

Ако при проверка се установи, че представените оферти са от две свързани по между си или с бенефициента лица, то се изисква да се предоставят такива, които са издадени от независими източници или да се използва друг подход за обосноваване на съответния разход.

При позоваване на досегашен опит/калкулативен метод се прилагат техническите спецификации, количествено-стойностни сметки и др.

Възможно е доказване на стойности по дейности чрез извадка на подобни услуги/доставки от страницата на Агенцията по обществени поръчки (АОП), като се посочват аналогичните характеристики между проведената поръчка със сключен договор и дейностите, предвидени в проектното предложение. В анализа на остойностяване е възможно да се посочи и процент на допълнителни разходи (ако такива са налични), които може да включват транспортни разходи, управленски разходи и/или друго, като изрично следва да е посочена тяхната стойност или процент от действителните разходи с обосновка за приетия процент и необходимостта от прилагането му.

Всеки анализ на остойностяване следва да съдържа в поле „Забележка“ описателна част за принципите, които са използвани при определяне на стойността на отделна дейност: защо и как е определена стойността на дейността, коя сума е приета – средноаритметична или по-ниската стойност на услугата/доставката, какви обстоятелства са отчетени или следва да се отчитат при остойностяване на всяка конкретна дейност, друго по преценка на кандидата.

Анализът на остойностяването обосновава изборът на най-добро съотношение между размера на исканата БФП, предвидените дейности и постигането на поставените цели, като задължително се спазва принципа на добро финансово управление (икономичност, ефикасност и ефективност), дефиниран в Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза.

Структурата на анализа следва последователността на дейностите, посочена в секция „План за изпълнение/Дейности по проекта“ от формуляра за кандидатстване в ИСУН. Номерацията и наименованието на дейностите, посочени в анализа следва да са идентични с тези, посочени в секция „План за изпълнение/Дейности по проекта“ на формуляра в ИСУН, като се сумира и посочва на ред „Общо“ и общата стойност на проектното предложение.

* 1. **Авансови плащания**

Бенефициентът има право да поиска авансово плащане от общата стойност на БФП след издаване на ЗБФП, като максималният размер на авансовото плащане не може да надвишава 20% от стойността на безвъзмездната финансова помощ, след издаване на ЗБФП.

Авансовите плащания следва да бъдат посочени във формуляра за кандидатстване съгласно указанията на Приложение № 2 към условията за кандидатстване. Срокът и условията за извършване на авансово плащане са определени в Условията за изпълнение. В съответствие с чл. 60, ал. 2 от ЗУСЕФСУ, списък на писмените доказателства, които бенефициентът прилага към искането си за извършване на съответното плащане е приложен към Условия за изпълнение (Приложение № 2 „Писмени доказателства, специфични за процедурата “ към условията за изпълнение).

**15. Допустими целеви групи (ако е приложимо):**

Неприложимо

**16. Приложим режим на минимални/държавни помощи:**

Определение на понятието „държавна помощ” се съдържа в член 107, параграф 1 от Договора за функционирането на Европейския съюз (ДФЕС). Държавна помощ е всяка помощ, предоставена от държавата-членка, под каквато и да било форма, която нарушава или предизвиква опасност от нарушаване на конкуренцията, поради поставяне в по-благоприятно положение на определени предприятия или производството на определени стоки, доколкото се засяга търговията между държавите-членки на Европейския съюз. По правило предоставянето на държавни помощи е забранено като изключенията от тази забрана са нормативно уредени. Предоставянето на безвъзмездна финансова помощ се извършва в съответствие с европейското и национално законодателство в областта на държавните помощи. Съгласно правилата за държавни помощи, ако финансирането бъде определено като неправомерна и несъвместима държавна помощ, то следва да бъде възстановено от бенефициента заедно с лихва за периода на неправомерно ползване.

Едно от условията, които трябва да бъдат изпълнени, за да бъдат приложени правилата за държавни помощи при предоставянето на държавни ресурси, е получател на помощта да е „предприятие“ съгласно конкурентното право. „Предприятие” по смисъла на чл. 107 от ДФЕС е всяка структура, ангажирана със стопанска дейност[[5]](#footnote-5), независимо от правния й статут и начина й на финансиране. Съгласно практиката на Съда, „предприятия“ по смисъла на конкурентното право са всички субекти, упражняващи икономическа дейност, в това число и носители на публична власт, когато дейността им е свързана с предлагане на стоки/услуги на пазара. За преценката дали едно лице оперира като „предприятие“ е без значение правният статут по националното право и начинът му на финансиране. Когато дейността е свързана с упражняване на властнически правомощия, тя няма икономически характер и следователно за нея са неприложими правилата за държавни помощи.

Конкретен бенефициент по процедурата е дирекция „Национална служба за защита на природата“, отдел „Натура 2000“ в МОСВ. Дирекция „Национална служба за защита на природата“ (НСЗП) е част от структурата на МОСВ, съгласно Устройствения правилник на Министерството на околната среда и водите. Министерството, чрез своите структури, подпомага министъра при изпълнение на неговите правомощия, произтичащи от законите на Република България. Съгласно чл. 115, ал. 1, т. 4 от ЗБР, министърът на околната среда и водите изгражда и поддържа Националната екологична мрежа. В съответствие с чл. 115а от ЗБР, министърът на околната среда и водите е орган за управление на мрежата „Натура 2000“ на национално ниво и като такъв разработва и утвърждава методически ръководства и указания, с цел прилагане на единен подход в планирането и управлението на мрежата „Натура 2000“; организира дейности по събиране, валидиране, анализ и управление на научна информация и данни за „Натура 2000“; извършва периодична оценка за достатъчността на мрежата „Натура 2000“ и на изпълнението на целите на мрежата „Натура 2000“ на национално ниво; извършва промени в стандартните формуляри с данни и оценки за защитените зони; организира изготвянето и представя на Европейската комисия докладите по чл. 12 от Директива 2009/147/ЕО и чл. 17 от Директива 92/43/ЕИО; подпомага методически органите за управление на защитените зони по чл. 117а, ал. 1 от ЗБР, включително чрез организиране и провеждане на регулярни семинари и обучения на участниците по специфични теми, свързани с „Натура 2000“; утвърждава правилник за работата на комитетите на заинтересованите страни по чл. 117а, ал. 3 – 5 от ЗБР; утвърждава плановете за управление по чл. 27, ал. 1 от ЗБР и техните актуализации и промени след разглеждане от Националния съвет по биологичното разнообразие и организира разработването на Националната рамка за приоритетни действия за „Натура 2000“ и следи за нейното изпълнение. Съгласно чл. 35, ал. 1, т. 3а от Устройствения правилник на Министерството на околната среда и водите, Дирекция НСЗП подпомага министъра на околната среда и водите в изпълнение на правомощията му на орган за управление на мрежата „НАТУРА 2000“ на национално ниво.

Допустими по процедурата са дейностите по закупуване и доставка на техническо оборудване, софтуер, и лицензи необходими за изпълнение на функциите на органите за управление на мрежата Натура 2000, описани в т. 13.2 от условията за кандидатстване. Финансираните материални активи, софтуер и лицензи следва да бъдат държавна собственост и да се закупят от МОСВ чрез провеждане на състезателни, прозрачни, недискриминационни и безусловни процедури по смисъла на параграф 89-96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/С 262/01). Закупените материални активи, софтуер и лицензи ще послужат както за изпълнение на правомощията на националния орган за управление на мрежата Натура 2000 (МОСВ), така и на регионалните органи за управление на защитени зони от мрежата.

Съгласно чл. 117а, ал. 1 от ЗБР, орган за управление на регионално ниво на защитените зони и части от тях, попадащи в териториалния обхват на дейност на съответната регионална инспекция по околната среда и водите (РИОСВ), е директорът на регионалната инспекция по околната среда и водите. За защитените зони на териториите на националните паркове по Закона за защитените територии орган за управление на защитените зони е директорът на съответната дирекция на национален парк (ДНП), а за защитените зони и частите от защитени зони, попадащи в морските пространства на Република България, орган за управление на защитените зони е директорът на Басейнова дирекция „Черноморски район“. В тази връзка, по процедурата ще бъде осигурено финансиране за закупуване и доставка на техническо оборудване, софтуер и лицензи, които ще се ползват както от МОСВ, така и от 19-те регионални органа за управление на защитени зони от мрежата „Натура 2000“ – 15 РИОСВ, 3 ДНП и Басейнова дирекция „Черноморски район“. Правомощията на регионалните органи за управление на защитените зони са уредени в чл. 117а, ал. 2 от ЗБР, съгласно който същите разработват и актуализират плановете за управление по чл. 27, ал. 1 от ЗБР; предлагат на МОСВ за утвърждаване плановете за управление и техните актуализации след съгласуване от комитетите на заинтересованите страни; подкрепят организационно и методически собствениците по чл. 119, ал. 1 от ЗБР за изпълнението на мерки, включени в плановете за управление; изпълняват и/или координират мерки и дейности, включени в плановете за управление; извършват оценка и докладват поне веднъж годишно на МОСВ за изпълнението на плановете за управление; предлагат на МОСВ за утвърждаване промени в плановете за управление, след съгласуване от съответния комитет на заинтересованите страни и председателстват работата на комитета на заинтересованите страни.

Предвид гореизложеното, допустимите дейности за финансиране по настоящата процедура попадат в компетенциите на дирекция НСЗП в Министерство на околната среда и водите, която осъществява функции, присъщи на държавата и не представлява предприятие, извършващо икономическа дейност. Съгласно т. 17 от „Известие на Комисията относно понятието за държавна помощ, посочено в член 107, параграф 1 от ДФЕС“ (2016/C 262/01), чл. 107, параграф 1 от ДФЕС не се прилага, когато държавата действа „при упражняване на публични правомощия“ или когато публичноправни субекти действат в качеството си на „публични органи“. Закупените от дирекция НСЗП в МОСВ активи, софтуер и лицензи, които ще се ползват от органите за управление на защитени зони, са предназначени да обезпечат упражняването на техните властнически правомощия, произтичащи от ЗБР, а не за извършване на икономическа дейност. В тази връзка по процедурата няма да се предоставя държавна помощ по смисъла на чл. 107 от ДФЕС.

С издаването на заповедта за предоставяне на безвъзмездна финансова помощ, бенефициентът ще бъде задължен да не допуска средства, активи, софтуер и лицензи, придобити при изпълнението на проекта, да бъдат предоставяни на трети лица или използвани за извършване на икономическа дейност, в нарушение на правилата за държавни помощи. Управляващият орган на ПОС 2021-2027 г. контролира спазването на това задължение от страна на бенефициента чрез своите управленски проверки, вкл. чрез проверки на място, гарантиращи изпълнението на приложимите условия, чрез които се доказва липсата на държавна помощ при изпълнението на проекта.

На ниво изпълнител подпомагането по процедурата също не представлява държавна помощ. Предвидените в настоящата процедура дейност, ще бъдат извършвани от конкретния бенефициент по процедурата или от изпълнител/изпълнители, определен/определени чрез провеждане на състезателни, прозрачни, недискриминационни и безусловни процедури по смисъла на параграф 89-96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/С 262/01). Управляващият орган на ПОС 2021-2027 г. ще осъществява последващ контрол включително за спазване на принципите на чл. 2 от ЗОП за равнопоставеност и недопускане на дискриминация, свободна и лоялна конкуренция, публичност и прозрачност.

Възстановяването на неправомерна и несъвместима държавна помощ или на неправилно използвана държавна помощ се извършва по реда на Глава VI на Закона за държавните помощи. Решението на Европейската комисия за възстановяване на неправомерна и несъвместима държавна помощ или на неправилно използвана държавна помощ подлежи на изпълнение по реда на Данъчно-осигурителния процесуален кодекс. Не се разрешава предоставяне на нова държавна помощ на предприятие, което не е изпълнило решение на Европейската комисия и не е възстановило изцяло неправомерна и несъвместима държавна помощ или неправилно използвана държавна помощ. Предоставянето на държавна помощ, която не отговаря на всички изисквания на приложимия режим по държавни помощи, представлява неправомерна държавна помощ, което от своя страна е основание за нейното възстановяване. В съответствие с чл. 57, ал. 1, т. 8 от ЗУСЕФСУ, разходите на бенефициентите, които не са съобразени с приложимите правила за предоставяне на държавни помощи, не са допустими за финансиране от ПОС 2021-2027 г. и няма да им бъдат възстановявани от програмата. Съблюдаването на правилата за допустимост на разходите е обект на проверка от Управляващия орган на ПОС 2021-2027 г. на етапа на тяхната верификация. Съгласно чл. 70, ал. 1, т. 2 от ЗУСЕФСУ, за нарушаване на правилата за държавната помощ по смисъла на чл. 107 от Договора за функционирането на Европейския съюз на бенефициентите се налагат финансови корекции. Управляващият орган на ПОС 2021-2027 г. си запазва правото да извършва проверки на място при бенефициента, с цел да гарантира спазването на нормативните изисквания в областта на държавните помощи. В случай че Управляващият орган на ПОС 2021-2027 г. или друг компетентен орган установи нарушения и неправомерно отпускане на държавни помощи, съответно на минимални помощи от страна на бенефициента, последният следва да осигури възстановяване на всички изплатени суми, ведно с лихва, определена по реда на приложимото законодателство за държавни помощи.

Допълнителна информация относно приложимото законодателство в областта на държавните помощи може да бъде открита на интернет страницата на Министерство на финансите (<http://stateaid.minfin.bg/>).

**17. Хоризонтални принципи**[[6]](#footnote-6)**:**

Процедурата се провежда при спазване на принципите на чл. 2, ал. 1 от ЗУСЕФСУ – равнопоставеност и недопускане на дискриминация, публичност и прозрачност, спазване на основните права, устойчиво развитие, опазване на околната среда.

Изпълнението на дейностите по настоящата процедура следва да бъде съобразено със следните хоризонтални принципи съгласно и чл. 9 от Регламент (ЕС) 2021/1060:

1. Устойчиво развитие;

2. Равни възможности и недопускане на дискриминация;

3. Равенство между половете.

Кандидатът посочва в проектното предложение (в секция „*Допълнителна информация, необходима за оценка на проектното предложение*“ от формуляра за кандидатстване, поле „*Принос на проектното предложение за реализиране на хоризонталните принципи*“), че проектното предложение има принос към хоризонталните принципи, така както са описани в условията за кандидатстване.

При подготовката на Условията за кандидатстване УО на ПОС 2021-2027 г. предприе действия, гарантиращи спазване на Хартата на основните права на ЕС и на Конвенцията на ООН за правата на хората с увреждания. При преглед на Насоките за прилагане на Хартата на основните права на ЕС от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело и рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г., съответно към Насоките за прилагане на Конвенцията на ООН за правата на хората с увреждания от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело, рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г. и контролните листа към тях, е установено, че приложими за процедурата са принципите по чл. 2, ал. 1 от ЗУСЕФСУ – за равнопоставеност в процеса на кандидатстване, недопускане на дискриминация, публичност и прозрачност на финансирането, устойчиво развитие и опазване на околната среда и в частност подобряване природозащитното състояние на типове природни местообитания. Изискванията, заложени в процедурата по отношение на процеса на кандидатстване и последващо изпълнение на дейностите, гарантират спазването на правата, посочени в Хартата на основните права на ЕС и Конвенцията на ООН за правата на хората с увреждания.

Дейностите по проекта съобразяват принципа за нeнанасяне на вреди и гарантират устойчивост на вложените инвестиции по отношение на реализираните мерки в резултат от изпълнението на проектите.

**18. Минимален и максимален срок за изпълнение на проекта (ако е приложимо):**

Максималният срок за физическо изпълнение на дейностите по проекта, който бенефициентът може да посочи във формуляра за кандидатстване в поле „Основни данни“, е 24 месеца. След срока за физическо изпълнение бенефициентът следва да изготви и представи искане за окончателно плащане по проекта в рамките на 1 месец.

Изменения по отношение на срока за изпълнение са възможни единствено по реда на глава шеста от условията за изпълнение по процедурата, като разходите са допустими, ако са извършени в срока по чл. 63, пар. 2 от Регламент (ЕС) 2021/1060.

Кандидатът следва да има предвид, че съгласно чл. 48, ал. 2 от ЗУСЕФСУ финансирането с безвъзмездна финансова помощ се прекратява едностранно от Ръководителя на Управляващия орган, когато бенефициент не сключи договор с изпълнител до 12 месеца от изтичането на срока, предвиден за неговото сключване съгласно графика за изпълнение на дейностите. Случаите, при които този срок спира да тече, са определени в чл. 4, ал. 2 от ПМС № 23 от 13.02.2023 г.

**19. Ред за оценяване на концепциите за проектни предложения[[7]](#footnote-7):**

Неприложимо.

**20. Критерии и методика за оценка на концепциите за проектни предложения[[8]](#footnote-8):**

Неприложимо.

**21. Ред за оценяване на проектните предложения:**

Проектното предложение се оценява съгласно съответните разпоредби на Раздел ІІІ „Директно предоставяне на безвъзмездна финансова помощ“ от Глава трета „Предоставяне на безвъзмездна финансова помощ“ на ЗУСЕФСУ, включително чл. 44, ал. 5 от ЗУСЕФСУ и при спазване на разпоредбите на ПМС № 23 от 13.02.2023 г.

Оценката на проектното предложение се осъществява по електронен път, чрез системата ИСУН от Оценителна комисия (ОК), назначена със заповед на Ръководителя на Управляващия орган на ПОС 2021 - 2027 г., на база методика и критерии, одобрени от Комитета за наблюдение на ПОС 2021-2027 г. и посочени в раздел 22 на условията за кандидатстване. Съставът на OK съобразява предмета на процедурата, като членовете и помощник-оценителите притежават необходимата професионална компетентност за изпълнение на задачите и отговарят на изискванията по чл. 17, ал. 2 и 3 от ПМС № 23 от 13.02.2023 г.

В случай че конкретният бенефициент по процедурата е подал повече от едно проектно предложение в ИСУН, той може писмено да оттегли всички проектни предложения, които счита за несъответстващи на условията за кандидатстване. В този случай OK не разглежда оттеглените предложения. При неоттеглено повече от едно проектно предложение, OК разглежда последното подадено от кандидата по дата и час проектно предложение.

В случаи на установени в процеса на оценка нередовности, непълноти и/или несъответствия на проектното предложение, на конкретния бенефициент се изпраща уведомление през модул „Оценителни сесии“, секция „Комуникация“ в ИСУН, за което той получава съобщение на електронния адрес, посочен при регистрацията за кандидатстване.. Допуснатите от конкретния бенефициент нередовности, непълноти и/или несъответствия се отстраняват с оглед постигане на съответствие с методиката и критериите за оценка. В уведомлението задължително се съдържа информация, че неотстраняването им може да доведе до прекратяване на производството по отношение на конкретния бенефициент и се определя разумен срок за представяне на ревизирана проектна документация, който не може да бъде по-кратък от една седмица. По искане на конкретния бенефициент, чрез официална кореспонденция, постъпила в деловодната система на МОСВ, този срок може да бъде удължаван, като съгл. чл. 25 от ПМС № 23/2023 г. той спира да тече до датата на регистрирането на ревизията в ИСУН. Периодът за оценка ведно с исканията за удължаване и със спиранията за отстраняване на установени нередовности, непълноти и/или несъответствия не може да надвишава шест календарни месеца, считано от датата на стартиране на оценката.

В случай че конкретният бенефициент не отстрани в срок нередовност, непълнота и/или несъответствие с изискванията и/или не поиска удължаване, OK повторно изпраща уведомление за установените такива, като определя нов срок за тяхното отстраняване, който не може да бъде по-кратък от една седмица. В случай че конкретният бенефициент повторно не отстрани в срок нередовност, непълнота и/или несъответствие с изискванията на процедурата, производството по предоставяне на БФП по отношение на конкретния бенефициент може да се прекрати на основание чл. 46, ал. 2 от ЗУСЕФСУ.

По отношение на проверката за двойно финансиране, при възникване на съмнение за риск от подобно, се изисква информация от съответния компетентен орган и/или от конкретния бенефициент, от когото се изисква да представи резюмета на проекти или дейности, за които е установен риск от двойно финансиране по образец, предоставен от оценителната комисия.

По отношение на критерий № 2 за качество „Бюджетът на проектното предложение е попълнен съгласно изискванията и указанията, посочени в съответния раздел на условията за кандидатстване“ оценителната комисия извършва и проверка за съответствие на стойностите в секция „План за изпълнение/ Дейности по проекта“ във Формуляра за кандидатстване и представения в секция „Прикачени документи“ анализ на остойностяването, както и дали анализът на остойностяването е изготвен съгласно указанията на раздел „Категории разходи, допустими за финансиране“ на условията за кандидатстване. В случай на съмнение относно обосноваността на разходите по проекта, ОК може да изиска информация от конкретния бенефициент за лицата, издали документите/ офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност.

По преценка на OK или по искане на конкретния бенефициент, по време на оценката на проектното предложение може да бъде организирано провеждането на работни срещи с участие на конкретния бенефициент, на които се обсъждат единствено въпроси, свързани с предоставени на конкретния бенефициент разяснения и указания на OK за отстраняване на непълноти, несъответствия и/или нередовности на проектното предложение

По иницииране от член на OK и при необходимост по време на оценката е възможно посещение на място с цел запознаване на OK в детайли със спецификите на предвидените в проектното предложение дейности; извършване на проверка за двойно финансиране и др. и добиване на достатъчна увереност за последващо оценяване на съответния критерий, съгласно методиката за оценка по процедурата. За извършеното посещение се изготвя доклад, който става приложение към доклада за оценка на проектното предложение.

Оценяването на проектното предложение приключва с одобрение на доклад за оценка на OK от Ръководителя на Управляващия орган на ПОС 2021 - 2027 г.

При наличие на отрицателен резултат от оценяването, процедурата се прекратява.

При наличие на положителен резултат от оценяването, Ръководителят на Управляващия орган взема решение за предоставяне на безвъзмездна финансова помощ за одобреното проектно предложение, което се обективира в Заповед за предоставяне на безвъзмездна финансова помощ (ЗБФП) с конкретния бенефициент, съдържащ всички реквизити, посочени в чл. 37, ал. 3 от ЗУСЕФСУ. До конкретния бенефициент се изпраща уведомително писмо, с което същият се уведомява чрез ИСУН за одобрението на проектното предложение, изисква се представянето на документи и информация в оперативен порядък, необходими за изготвянето на проекта на ЗБФП и се определя срок за това.

Процесът, свързан с попълване и подаване на проектното предложение в ИСУН и представянето на допълнителна информация/ документация при оценка на същото, е представено в Ръководството за потребителя за модул „Е-кандидатстване“ в ИСУН: <https://eumis2020.government.bg/bg/s/Default/Manual>.

**22. Критерии и методика за оценка на проектните предложения:**

Оценката се извършва на база методология и критерии, одобрени от Комитета за наблюдение на Програма “Околна среда 2021-2027 г.” (ПОС 2021-2027 г.). Методологията и критериите не подлежат на изменение по време на провеждане на оценката.

Конкретният бенефициент може да подаде само едно проектно предложение по процедурата.

Проектното предложение на конкретния бенефициент не се оценява и процедурата се прекратява по отношение на последния, ако същото не е подадено чрез ИСУН 2020 и/или е подадено след определения в условията за кандидатстване краен срок.

Оценяването на проектното предложение се извършва в срок до три месеца от датата на подаването му или от датата на изтичане на крайния срок за подаването му, посочен в условията за кандидатстване. Този срок спира да тече при изпращане на уведомление за установени нередовности, непълноти и/или несъответствия и искане за тяхното отстраняване. Периодът за оценка, ведно със спиранията, не може да надвишава шест календарни месеца, считано от датата на стартиране на оценката.

Оценката на полученото проектно предложение се извършва от оценителна комисия[[9]](#footnote-9), определена със заповед на Ръководителя на Управляващия орган на програмата, като в заповедта се уточнява и разпределението на критериите между отделните оценители.

Оценката включва оценка на административно съответствие, на допустимост и на качество. Проверява се дали проектното предложение отговаря на всички критерии, като за всеки критерий се поставя оценка „ДА“, „НЕ“.

При получаване на окончателна оценка „НЕ“ по даден критерий и невъзможност за привеждането на проектното предложение в съответствие с условията за кандидатстване в посочения шестмесечен срок, същото не се предлага за финансиране и процедурата се прекратява по отношение на конкретния бенефициент съгласно разпоредбите на Закона за управление на средствата от Европейските фондове при споделено управление (ЗУСЕФСУ).

По време на оценката комуникацията с конкретния бенефициент и редакцията на установени неточности по подаденото проектно предложение се извършват електронно, чрез профила на бенефициента в ИСУН 2020, от който е подадено проектното предложени.

|  |  |  |
| --- | --- | --- |
| **№** | **Критерий** | **ДА/НЕ** |
| ***Административно съответствие и допустимост*** | | |
| 1. | Кандидатът е представил всички документи, които се изискват за целите на кандидатстването, описани в съответния раздел от условията за кандидатстване, като документите, за които е указано, са подписани и приложени във формата, посочен в същия раздел. |  |
| 2. | Кандидатът е допустим съгласно условията за кандидатстване. |  |
| 3. | Кандидатът е потвърдил, че исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента . |  |
| 4. | Проектът не е бил физически завършен или изцяло осъществен към датата на подаване на проектното предложение от бенефициента, независимо дали всички свързани плащания са направени или не от бенефициента. |  |
| 5. | Териториалният обхват за изпълнение на проектното предложение съответства на посочения в съответния раздел от условията за кандидатстване. |  |
| 6. | В проектното предложение е заложен посоченият индикатор съгласно условията за кандидатстване и е посочен източникът за тяхното отчитане. |  |
| 7. | За обществената/ите поръчка/и, свързани с доставка на хардуер и софтуер, е издадено решение за избор на изпълнител. |  |
| 8. | Обявени са процедури за обществени поръчки за всички останали дейности по проекта, предвидени за изпълнение от външен изпълнител, с изключение на отнасящите се до изпълнение на дейностите по „Комуникация и видимост“. |  |
| ***Оценка за качество*** | | |
| 1. | Проектът допринася за постигането на специфична цел „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване” на приоритет 3 „Биологично разнообразие“ на ПОС 2021-2027 г. и целите на процедурата. |  |
| 2. | Бюджетът на проектното предложение е попълнен съгласно изискванията и указанията, посочени в съответния раздел на условията за кандидатстване. |  |
| 3. | Заложените доставки се базират на анализ на нуждите, който съответства на финансовата обосновка към ЗИД на ЗБР. |  |
| 4. | Исканото финансиране (безвъзмездна финансова помощ) се отнася само за допустими разходи. |  |
| 5. | Общата стойност на допустимите разходи не надхвърля максималния размер на БФП, определен по процедурата, съгласно условията за кандидатстване. |  |
| 6. | Представен е график за изпълнение на проекта, съгласно който дейностите ще бъдат изпълнени в срок до 24 месеца. |  |
| 7. | Проектното предложение е в съответствие с хоризонталните принципи съгласно условията за кандидатстване. |  |

**23. Начин на подаване на проектните предложения/концепциите за проектни предложения:**

Проектно предложение по процедурата може да бъде подадено от кандидата или оправомощено от него лице единствено чрез попълване на уеб базиран формуляр за кандидатстване с квалифициран електронен подпис чрез системата ИСУН: <http://eumis2020.government.bg/>. Проектното предложение се подава електронно, като се подписва с КЕП от лице с право да представлява кандидата или оправомощено от него лице. В случай че проектното предложение се подава от оправомощено лице, е необходимо представянето на заповед за оправомощаване от ръководителя на структурата-кандидат.

Потребителските профили в портала за кандидатстване ИСУН са персонални, като за създаването им е необходимо попълването на имейл адрес, към който се асоциира профилът. Подаването на проектно предложение се осъществява през профила на кандидата. Освен като потребителско име за профила на кандидата, имейл адресът е необходим и за получаване на съобщения от системата. Препоръчително е кандидатът да посочи имейл адрес, който да е създаден специално за целите на кандидатстването, оценката и изпълнението на проекта по ПОС 2021-2027 г. или да използва друг общ имейл адрес на кандидата, а не личен електронен адрес, с който да се регистрира и да влиза в ИСУН. Кандидатът може да използва вече създаден потребителски профил в ИСУН за целите на подаване на проектно предложение по настоящата процедура. Този имейл адрес ще се извлича автоматично и съответно ще се визуализира в полето e-mail в секция „Данни за кандидата“ от формуляра за кандидатстване. Необходимо е кандидатите да разполагат винаги с достъп до имейл адреса, към който е асоцииран профилът в ИСУН.

ИСУН се поддържа от дирекция „Системи за управление на средствата от Европейския съюз” в администрацията на Министерство на финансите и в тази връзка въпроси и запитвания по отношение на функционирането и използването на системата, възникнали в процеса на кандидатстване, следва да се изпращат на следния електронен адрес: [support2020@minfin.bg](mailto:support2020@minfin.bg).

**24. Списък на документите, които се подават на етап кандидатстване[[10]](#footnote-10):**

Документите, които се подават, трябва да съобразяват изискванията към тях, ако има такива, посочени в настоящите *Условия за кандидатстване.*

Формулярът за кандидатстване се попълва в ИСУН, като в системата не следва да се прикачва отделен файл.

Прилагат се само документи, които не са общодостъпни и публикувани на официална страница на органа, компетентен за издаването им или на други общодостъпни места. В случай че документите са публично достъпни, следва да се посочат активни електронни адреси, на които те са публикувани.

24.1. Заповед за оправомощаване на длъжностното лице, което подписва с квалифициран електронен подпис от името на кандидата документите за кандидатстване по процедурата, ако е приложимо. При тази хипотеза представляващият кандидата декларира в лично качество в отделен файл (образец по Приложение № 3 и образец по Приложение № 4 от условията за кандидатстване) обстоятелствата, посочени в електронните декларации във формуляра за кандидатстване в ИСУН. Заповедта за оправомощаване, както и файловете с декларациите, се подписват от съответното лице с право да представлява кандидата/партньора с електронен подпис, след което се прикачват в ИСУН. От текста на заповедта за оправомощаване следва да става ясно, че лицето с право да представлява кандидата оправомощава друго лице да подаде от негово име конкретното проектно предложение, както и че лицето е оправомощено да представлява кандидата към датата на кандидатстване. Оправомощеното лице за подаване на проектното предложение няма право да оправомощава/упълномощава други лица.

24.2. Анализ на остойностяването на дейностите по проектното предложение в съответствие с Приложение № 1, който да позволява проверка на направените калкулации за целите на изчисляване на стойностите,. Анализът трябва да отговаря на изискванията на Раздел 14 „Категории разходи, допустими за финансиране“ от условията за кандидатстване и да бъде във формат \*.xls, .xlsx, като се представят и съответните приложения;

24.3.1 Писмо от министъра на електронното управление в изпълнение разпоредбите на чл. 7в, ал.2, т. 10 от Закона за електронното управление. за съгласуване на проектното предложение по отношение на дейност 13.2. към условията за кандидатстване;

24.3.2. Документ за удостоверяване на съответствието в изпълнение на разпоредбите на чл. 58б от ЗЕУ

24.4. Списък с линкове към сайт на АОП (ЦАИС ЕОП) за публикуваните решения/ обявления/ обяви за събиране на оферти за процедури/избор на изпълнители за обществени поръчки по реда на ЗОП;

24.5. Решение за избор на изпълнител за дейностите, свързани с доставка на хардуер и софтуер;

24.6. Анализ на нуждите по т. 13.2, който съответства на финансовата обосновка към ЗИД на ЗБР;

24.7. Решение на компетентния орган по реда на чл. 31 от ЗБР и Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони.

24.8. Обща декларация (в случай че проектното предложение се подава с валиден КЕП на оправомощено лице) по образец, съгласно Приложение № 3 към условията за кандидатстване;

24.9. Декларация за данни от НСИ (в случай че проектното предложение се подава с валиден КЕП на оправомощено лице) по образец, съгласно Приложение № 4 към условията за кандидатстване;

24.10. Други документи, при необходимост от страна на кандидата, спомагащи за обосновката на необходимостта от изпълнение на проектното предложение.

***Общи указания***:

Подписването на документите и прикачването им в ИСУН се извършва съгласно Ръководство за потребителя за модул „Е-кандидатстване“ и Приложение № 2 към условията за кандидатстване.

**25. Краен срок за подаване на проектните предложения[[11]](#footnote-11):**

**10.01.2025 г.**

**26. Допълнителна информация[[12]](#footnote-12):**

Кандидатът по процедурата може да иска разяснения по *Условията за кандидатстване* в срок до три седмици преди крайния срок за подаване на проектното предложение, като изпраща въпроси чрез информационната система ИСУН.

Разясненията от УО се дават по отношение на *Условията за кандидатстване*, не съдържат становище относно качеството на проектното предложение и са задължителни за кандидата. Писмени отговори ще бъдат публикувани в 10-дневен срок от получаване на искането, но не по-късно от две седмици преди крайния срок за подаване на проектното предложение. Отговорите ще бъдат публикувани в системата ИСУН, модул *Е-кандидатстване*, секция *„Въпроси и отговори“*, *Документи за кандидатстване и информация*, както и на интернет страницата на ПОС 2021-2027 г., като за това ще бъде информиран кандидатът.

**27. Приложения към Условията за кандидатстване:**

* Приложение № 1 – Анализ на остойностяването – образец;
* Приложение № 2 –Указания за попълване на формуляр за кандидатстване и подаване на проект по процедура „Изпълнение на мярка 4 от Националната рамка за приоритетни действия за НАТУРА 2000“ чрез системата ИСУН;
* Приложение № 3 – Обща декларация – образец;
* Приложение № 4 – Декларация за данни от НСИ – образец.

1. Посочват се конкретни изисквания към индикаторите (показателите) по процедурата, вкл. индикатори (показатели), които следва задължително да бъдат включени в проектните предложения, в случай че има такива. [↑](#footnote-ref-1)
2. Посочва се процентът на безвъзмездната финансова помощ (европейско и национално съфинансиране) и на съфинансирането от страна на бенефициентите (ако е приложимо). [↑](#footnote-ref-2)
3. „Ненанасяне на значителни вреди“ означава да не се подкрепят или извършват икономически дейности, които нанасят значителни вреди на която и да било екологична цел, когато е приложимо, по смисъла на член 17 от Регламент (ЕС) 2020/852. [↑](#footnote-ref-3)
4. В случай че е приложимо, се посочват и недопустими разходи, както и съответната информация съгласно изискванията на чл. 59, ал. 2 от Закона за управление на средствата от Европейските фондове при споделено управление. [↑](#footnote-ref-4)
5. По смисъла на т. 12 от Известие на Комисията относно понятието за държавна помощ, посочено в член 107, параграф 1 от Договора за функциониране на Европейския съюз. [↑](#footnote-ref-5)
6. Описват се изискванията за постигане на съответствие с хоризонталните принципи на ЕС и, ако е приложимо, на принос към тях. [↑](#footnote-ref-6)
7. Попълва се, ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-7)
8. Попълва се, ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-8)
9. Експертна работна група (ЕРГ) е преименувана на оценителна комисия (ОК) съгласно утвърден процедурен наръчник за ПОС 2021-2027 г. [↑](#footnote-ref-9)
10. В случай че по процедурата се извършва предварителен подбор на концепции за проектни предложения, документите, които се подават на този етап, се посочват отделно. [↑](#footnote-ref-10)
11. В случай че по процедурата се извършва предварителен подбор на концепции за проектни предложения, се посочва и краен срок за подаване на концепциите [↑](#footnote-ref-11)
12. По преценка на Управляващия орган. [↑](#footnote-ref-12)